योगी आदित्यनाथ ने अयोध्या में मंदिर स्थल पर चढ़ाया गंगा और काबुल नदी का जल
अयोध्या में मुख्यमंत्री योगी आदित्यनाथ ने कहा, ‘‘भगवान श्रीराम जी के भव्य मंदिर के निर्माण का कार्य तेजी से चल रहा है। आज हमें गंगा जल के साथ काबुल नदी से आये जल को समर्पित करने का सौभाग्य प्राप्त हुआ।’’
अयोध्या/लखनऊ: उत्तर प्रदेश के मुख्यमंत्री योगी आदित्यनाथ ने रविवार को अयोध्या में राम जन्म भूमि पर काबुल नदी और गंगा नदी का जल चढ़ाया। काबुल नदी का जल अफगानिस्तान की एक लड़की ने प्रधानमंत्री नरेंद्र मोदी को राम जन्‍मभूमि पर अर्पित करने के लिए भेजा था। मुख्यमंत्री योगी आदित्यनाथ ने अयोध्या में रामायण कॉन्क्लेव के समापन समारोह में हिस्सा लिया और वहां उपस्थित संतों का स्वागत तथा सम्मान किया।अयोध्या में मुख्यमंत्री योगी आदित्यनाथ ने कहा, ‘‘भगवान श्रीराम जी के भव्य मंदिर के निर्माण का कार्य तेजी से चल रहा है। आज हमें गंगा जल के साथ काबुल नदी से आये जल को समर्पित करने का सौभाग्य प्राप्त हुआ।’’ योगी ने कहा, ‘‘आप अनुमान लगा सकते ह‍ैं कि अफगानिस्तान में किस प्रकार के हालात हैं। इन स्थितियों में भी एक बालिका श्री राम जन्मभूमि परिसर के लिए भेंट भेजती ह‍ै तो यह अत्‍यंत अभिनंदनीय है। उन भावनाओं का सम्मान करने के लिए आज मैं स्वयं इस जल को लेकर अयोध्या आया हूं।’’अयोध्या में रामजन्म भूमि का 'जल अभिषेक' करने के बाद उत्तर प्रदेश CM योगी आदित्यनाथ ने कहा कि श्री राम जन्मभूमि मंदिर निर्माण कार्य युद्ध स्तर पर चल रहा है। आज यहां गंगा और काबुल नदी (अफगानिस्तान) का जल आया है। काबुल से एक बालिका ने भय के माहौल में जी रहीं तमाम महिलाओं के दर्द को भेजा है। उन सभी महिलाओं और बालिकाओं की पीड़ा को भारत की संवेदना से जोड़ते हुए आज मुझे मर्यादा पुरुषोत्तम श्री राम की इस जन्मस्थली पर इस जल को अर्पित करने का सौभाग्य प्राप्त हुआ है।   अयोध्या जाने से पहले मुख्‍यमंत्री योगी आदित्‍यनाथ ने लखनऊ में पत्रकारों से कहा, ‘‘मेरा अयोध्‍या जाने का मुख्‍य उद्देश्‍य यह है कि अफगानिस्तान से एक बालिका ने प्रधानमंत्री नरेंद्र मोदी जी के पास श्रीराम जन्‍मभूमि पर काबुल नदी का जल समर्पित करने के लिए भेजा है। इस आयोजन के साथ उस भावना को जोड़ने के लिए विशेष रूप से जा रहा हूं।’’इसके तुरंत बाद योगी ने अयोध्‍या के लिए हेलीकॉप्टर से उड़ान भरी। उन्होंने कहा कि यह निर्णय लिया गया है कि दुनिया भर से पवित्र नदियों के पानी का उपयोग उस स्थान पर किया जाएगा जहां भगवान राम का मंदिर बन रहा है और काबुल की इस लड़की ने भक्ति का एक अनुकरणीय प्रदर्शन किया है। उन्होंने अफगानिस्तान की बालिका की सराहना की।